Κανονισμός (ΕΚ) αριθ. 651/2002 της Επιτροπής

της 16ης Απριλίου 2002

για την προσαρμογή του κανονισμού (ΕΚ) αριθ. 1673/2000 του Συμβουλίου και του κανονισμού (ΕΚ) αριθ. 245/2001 όσον αφορά τους κωδικούς της συνδυασμένης ονοματολογίας των σπόρων κάνναβης που προορίζονται για σπορά

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 234/79 του Συμβουλίου, της 5ης Φεβρουαρίου 1979, περί της διαδικασίας προσαρμογής της ονοματολογίας του κοινού δασμολογίου που χρησιμοποιείται για τα γεωργικά προϊόντα(1), όπως τροποποιήθηκε τελευταία από τον κανονισμό (ΕΚ) αριθ. 3290/94(2), και ιδίως το άρθρο 2 παράγραφος 1,

τον κανονισμό (ΕΚ) αριθ. 1673/2000 του Συμβουλίου, της 27ης Ιουλίου 2000, περί κοινής οργανώσεως αγοράς στον τομέα του λίνου και της κάνναβης που προορίζονται για την παραγωγή ινών(3), και ιδίως τα άρθρα 9 και 14,

Εκτιμώντας τα ακόλουθα:

(1) Ο κανονισμός (ΕΚ) αριθ. 2031/2001 της Επιτροπής, της 6ης Αυγούστου 2001, που τροποποιεί το παράρτημα I του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο(4), έχει προβλέψει τροποποιήσεις της συνδυασμένης ονοματολογίας, κυρίως για τους σπόρους κάνναβης που προορίζονται για σπορά.

(2) Ο κανονισμός (ΕΚ) αριθ. 1673/2000 προβλέπει στο άρθρο 5 τις διατάξεις που αφορούν την εισαγωγή κάνναβης. Τα προϊόντα που αναφέρονται στο εν λόγω άρθρο, συμπεριλαμβανομένων των σπόρων που προορίζονται για τη σπορά ποικιλιών κάνναβης, εξακριβώνονται από τους κωδικούς της συνδυασμένης ονοματολογίας. Ο κανονισμός (ΕΚ) αριθ. 245/2001 της Επιτροπής, της 5ης Φεβρουαρίου 2001, για τη θέσπιση των λεπτομερειών εφαρμογής του κανονισμού (ΕΚ) αριθ. 1673/2000 περί κοινής οργανώσεως της αγοράς στον τομέα του λίνου και της κάνναβης που προορίζονται για την παραγωγή ινών, όπως τροποποιήθηκε τελευταία από τον κανονισμό (ΕΚ) αριθ. 52/2002(5), προβλέπει στο παράρτημά του, σύμφωνα με το άρθρο 5 του κανονισμού (ΕΚ) αριθ. 1673/2000, ένα κοινό υπόδειγμα πιστοποιητικού για τη εισαγόμενη κάνναβη, κυρίως για τους σπόρους κάνναβης που προορίζονται για σπορά.

(3) Πρέπει, συνεπώς, να τροποποιηθεί το άρθρο 5 παράγραφος 2 δεύτερη περίπτωση του κανονισμού (ΕΚ) αριθ. 1673/2000, καθώς και το παράρτημα του κανονισμού (ΕΚ) αριθ. 245/2001.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης φυσικών ινών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Στο άρθρο 5 παράγραφος 2 δεύτερη περίπτωση του κανονισμού (ΕΚ) αριθ. 1673/2000, το κείμενο: "- οι σπόροι που προορίζονται για σπορά ποικιλιών κάνναβης, που υπάγονται στον κωδικό ΣΟ 1207 99 10, πρέπει να συνοδεύονται από την απόδειξη ότι η περιεκτικότητα σε τετραϋδροκανναβινόλη δεν είναι ανώτερη από εκείνη που έχει καθοριστεί σύμφωνα με το άρθρο 5α του κανονισμού (ΕΚ) αριθ. 1251/1999",

αντικαθίσταται από το ακόλουθο κείμενο: "- οι σπόροι που προορίζονται για σπορά ποικιλιών κάνναβης, που υπάγονται στον κωδικό ΣΟ 1207 99 20, πρέπει να συνοδεύονται από την απόδειξη ότι η περιεκτικότητα σε τετραϋδροκανναβινόλη δεν είναι ανώτερη από εκείνη που έχει καθοριστεί σύμφωνα με το άρθρο 5α του κανονισμού (ΕΚ) αριθ. 1251/1999".

2. Το παράρτημα του κανονισμού (ΕΚ) αριθ. 245/2001, τροποποιείται ως εξής:

α) στη θέση 16, ο κωδικός " ex 1207 99 10 " αντικαθίσταται από τον κωδικό " ex 1207 99 20 "·

β) στη θέση 24, ο κωδικός "ΣΟ 1207 99 10 " αντικαθίσταται από τον κωδικό "ΣΟ 1207 99 20 ".

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 16 Απριλίου 2002.

Για την Επιτροπή

Franz Fischler

Μέλος της Επιτροπής

(1) ΕΕ L 34 της 9.2.1979, σ. 2.

(2) ΕΕ L 349 της 31.12.1994, σ. 105.

(3) ΕΕ L 193 της 29.7.2000, σ. 16.

(4) ΕΕ L 279 της 23.10.2001, σ. 1.

(5) ΕΕ L 35 της 6.2.2001, σ. 18.